 Azam juzi ililazimishwa sare ya bila kufungana na Prisons Mbeya kwenye Uwanja wa Sokoine na kushindwa kukwea kileleni mwa msimamo wa Ligi Kuu.Kwa matokeo hayo Azam imelingana pointi 46 na Yanga ikishika nafasi ya pili na Simba ni ya tatu ikiwa na pointi 45.Akizungumza jana, Hall alisema inawawia vigumu kupata ushindi hasa ugenini kutokana na kukamiwa na timu pinzani.“Timu yetu inakamiwa sana, kila mmoja anataka kupata ushindi, lakini hiyo ndiyo ligi inavyopaswa kuwa hasa katika kipindi hiki cha mwishoni,” alisema.Alisema pamoja na hayo lakini timu yake bado ipo imara na imejipanga kutwaa ubingwa ambao anaamini mpaka sasa uko wazi.“Mpaka sasa huwezi kutaja timu bingwa, timu tatu za juu zote zina nafasi kubwa ya kuwa bingwa, tunapambana kushinda,” alisema.Azam inatarajiwa kucheza na Yanga Machi 5 mwaka huu, mechi itakayokuwa ngumu kutokana na upinzani wa timu hizo zinapokutana kwa miaka ya karibuni.